Úradný vestník L 189 , 23/07/1994 S. 0084 - 0085

Fínske špeciálne vydanie: Kapitola 15 Zväzok 13 S. 0201

Švédske špeciálne vydanie: Kapitola 15 Zväzok 13 S. 0201



Rozhodnutie Komisie z 29. júna 1994 o správnom riadení spolupráce v oblasti vedeckého skúmania problémov týkajúcich sa potravín (94/458/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 93/5/EHS z 25. februára 1993 o pomoci Komisii a spolupráci členských štátov v oblasti vedeckého skúmania problémov týkajúcich sa potravín [1], najmä na jej článok 3, keďže prvá zarážka článku 3 ods. 2 smernice 93/5/EHS stanovuje ustanovenie pravidiel pre správne riadenie spolupráce; keďže tieto pravidlá sú navrhnuté tak, aby slúžili rôznym cieľom; keďže musia byť stanovené podrobnejšie pravidlá, ktorými sa riadi postup na rôznych úrovniach spolupráce; keďže taktiež musia byť stanovené podrobné dojednania spolupráce subjektov a orgánov určených členskými štátmi; keďže je potrebné zabezpečiť väčšiu priehľadnosť odporúčaní Vedeckého výboru pre potraviny; keďže opatrenia ustanovené v tomto rozhodnutí sú v súlade so stanoviskom Stáleho výboru pre potraviny, PRIJALA TOTO ROZHODNUTIE: Článok 1 Toto rozhodnutie stanovuje pravidlá správneho riadenia spolupráce členských štátov a Komisie v oblasti vedeckého skúmania problémov týkajúcich sa potravín v súlade so smernicou 93/5/EHS. Článok 2 1. V spolupráci s orgánmi alebo subjektami určenými členskými štátmi v súlade s prvým odsekom článku 2 smernice 93/5/EHS, Komisia pripraví najmenej raz za šesť mesiacov návrh rozhodnutia o založení a aktualizovaní zoznamu úloh a s nimi súvisiacich priorít v zmysle druhej zarážky článku 3 ods. 2 smernice 93/5/EHS. 2. V návrhu sa rozlišuje medzi záležitosťami, na ktoré sa vzťahuje článok 1 ods. 2 písm. a) smernice 93/5/EHS a záležitosťami, na ktoré sa vzťahuje článok 1 ods. 2 písm. b). Článok 3 1. Pri určovaní orgánu alebo subjektu podľa článku 2 smernice 93/5/EHS uvedie každý členský štát názov jediného orgánu alebo subjektu spolu s názvom a adresou kontaktného miesta pre Komisiu a ostatné členské štáty. 2. Členský štát bezodkladne oznámi Komisii akúkoľvek zmenu údajov uvedených v odseku 1. Článok 4 Keď určený vnútroštátny orgán alebo subjekt navrhne spoluprácu pri plnení špecifickej úlohy, vystaví zoznam inštitútov, ktoré sa môžu na plnení úlohy podieľať spolu s: - názvami a adresami ako aj s menom osoby zodpovednej za plnenie úlohy, - informáciami o zdrojoch a expertízach v danej oblasti. Článok 5 1. Komisia zabezpečí, aby stanoviská Vedeckého výboru pre potraviny, spolu so správou odôvodňujúcou takéto stanoviská, boli čo najskôr k dispozícii všetkým zainteresovaným stranám, vrátane určených orgánov a subjektov. 2. Keď fyzická alebo právnická osoba, spolupracujúci inštitút, určený orgán alebo subjekt alebo Komisia označí informácie alebo dokumenty, ktoré sa v rámci vedeckej spolupráce vymieňajú za dôverné, Komisia zabezpečí, aby tieto informácie alebo dokumenty boli zreteľne označené ako dôverné. Prijímatelia takýchto informácii alebo dokumentov rešpektujú ich dôvernosť. Na žiadosť určeného orgánu alebo subjektu, Komisia preverí status dôvernosti informácií alebo dokumentov, poradou so stranami, ktoré ich vystavili. Článok 6 Rozhodnutie o zozname úloh a s nimi súvisiacich priorít podľa druhej zarážky článku 3 ods. 2 smernice 93/5/EHS zahŕňa podrobné údaje, ktoré sa predovšetkým týkajú týchto aspektov: - predmet plnenia úlohy, - povaha a rozsah úlohy, - termín dokončenia úlohy. Článok 7 1. V spolupráci s orgánmi alebo subjektami určenými členskými štátmi v súlade s prvým odsekom článku 2 smernice 93/5/EHS, Komisia najmenej raz za šesť mesiacov pripraví návrh rozhodnutia o rozdelení úloh medzi určené orgány a subjekty. Po prijatí rozhodnutia, každý z určených orgánov alebo subjektov podá Komisii informáciu o názve inštitútu alebo inštitútov, ktoré sa budú podieľať na špecifických úlohách. Bezodkladne oznámi Komisii akékoľvek zmeny. 2. Môžu byť stanovené vhodné dojednania, ktoré umožnia priamy kontakt medzi Komisiou a inštitútmi, na ktoré sa môže obrátiť v technických záležitostiach, pokiaľ podmienky stanovené určenými orgánmi alebo subjektami neustanovujú inak. 3. Keď je jediná úloha pridelená určeným orgánom alebo subjektom dvoch alebo viacerých členských štátov, môžu byť stanovené dojednania, ktoré umožnia priamy kontakt týkajúci sa technických záležitostí medzi inštitútmi, ktoré boli požiadané o splnenie takejto úlohy, pokiaľ podmienky stanovené určenými orgánmi alebo subjektami neustanovujú inak. Článok 8 1. Najmenej raz za šesť mesiacov každý z určených orgánov alebo subjektov doručí Komisii správu o tom ako pokračuje v plnení úlohy, ktorá mu bola pridelená. Komisia rozpošle správu ostatným určeným orgánom alebo subjektom. 2. Komisia úlohy pravidelne kontroluje poradou s určenými orgánmi alebo subjektmi. Článok 9 1. Komisia úzko spolupracuje s určenými orgánmi alebo subjektami vo všetkých smeroch vykonávania smernice 93/5/EHS. 2. Komisia uľahčuje komunikáciu a výmenu informácií medzi Vedeckým výborom pre potraviny a určenými orgánmi alebo subjektami v záležitostiach, ktoré sú v rozsahu smernice 93/5/EHS. 3. Komisia môže organizovať akékoľvek dodatočné porady, ktoré považuje za nevyhnutné a oznámi to určeným orgánom alebo subjektom. Článok 10 Toto rozhodnutie je adresované členským štátom. V Bruseli 29. júna 1994 Za Komisiu Martin Bangemann člen Komisie [1] Ú. v. ES L 52, 4.3.1993, s. 18. --------------------------------------------------